
56. Uradni list RS, št. 56/2000 z dne 22.06.2000

2613. Pravilnik o štipendiranju študentov v Občini Vojnik, Stran 7461.



Na podlagi 12. in 18. člena statuta Občine Vojnik (Uradni list RS, št. 82/98) je Občinski svet občine Vojnik na seji dne 17. 5. 2000 sprejel

P R A V I L N I K 
o štipendiranju študentov v Občini Vojnik
I. SPLOŠNE DOLOČBE

1. člen

S tem pravilnikom se določijo: 
– merila za dodeljevanje kadrovskih štipendij študentom (v nadaljnjem besedilu: štipendij), 
– postopek za izvajanje štipendiranja.

2. člen

Sredstva za štipendiranje se zagotavljajo iz proračuna Občine Vojnik za potrebe občine na družboslovnem, naravoslovnem, humanističnem in tehničnem področju.

II. MERILA ZA PODELJEVANJE KADROVSKIH ŠTIPENDIJ

3. člen

Štipendije se podeljujejo študentom, ki so državljani Republike Slovenije, s stalnim prebivališčem v Občini Vojnik. 
Štipendije se lahko podelijo študentom za redni študij na visokih strokovnih šolah in univerzah.

4. člen

Pri podeljevanju štipendij se upoštevajo študentove sposobnosti za izbran izobraževalni program oziroma poklic, potrebe Občine Vojnik in socialno stanje prosilca. 
Izbor kandidatov za štipendije opravi občinska uprava po naslednjih merilih:

1.  Učni uspeh dijaka             odličen                7 točk

                                  prav dober             6 točk

                                  dober                  5 točk

    Učni uspeh študenta–          nad 9,01               7 točk

    povprečna ocena               8,01 – 9,00            6 točk

                                  7,01 – 8,00            5 točk

2.  Reference iz učnega programa                        2 točki

    (priporočilo izobraževalnega zavoda)

3.  Socialno stanje prosilca     1 točka

    – če dohodek na družinskega člana v

      drugem trimesečju tekočega leta ne

      presega povprečne mesečne plače na

      zaposlenega v Republiki Sloveniji

Če sta po uporabi meril iz prvega odstavka tega člena dosegla dva kandidata enako število točk, se uporabi socialno merilo.

5. člen

Višina kadrovske štipendije se določi v odstotku od neto zajamčenega osebnega dohodka glede na dosežen učni uspeh. 
Štipendija obsega: 
– osnovno štipendijo, ki znaša 60% neto zajamčenega osebnega dohodka, 
– poseben dodatek za učni uspeh.

6. člen

Študenti so upravičeni do posebnega dodatka za učni uspeh, dosežen v preteklem šolskem letu. 
Dodatek se izplačuje v naslednji višini:
– 7,01–8,00                – 5%

– 8,01–9,00                – 10%

– 9,01–10                  – 15%

zajamčenega neto osebnega dohodka. 
Pri študentih se uspeh določi tako, da se izračuna povprečje vseh številčno izraženih ocen, doseženih od 1. oktobra do 30. septembra v preteklem študijskem letu. 
Dodatek za učni uspeh ne pripada študentom 1. letnika.

7. člen

Štipendije se izplačujejo za celo šolsko leto, razen v času absolventskega staža, ko se štipendija izplačuje za čas, kot ga določa višje oziroma visokošolski zavod.

8. člen

Štipendije se med šolskim letom valorizirajo ob spremembi višine zajamčenega osebnega dohodka.

III. PODELJEVANJE ŠTIPENDIJ

9. člen

Štipendije se podeljujejo v skladu z ugotovljenimi prednostnimi potrebami po poklicih iz 2. člena pravilnika na podlagi javnega razpisa. 
Vsebino razpisa na predlog župana določi odbor za družbene dejavnosti. 
Razpis vsebuje: 
a) stopnjo strokovne izobrazbe in poklic, za katerega se razpisuje štipendija, 
b) število razpisanih štipendij, 
c) rok, v katerem je potrebno vložiti prijavo, 
d) pogoj, da bo štipendist po končanem šolanju lahko sklenil delovno razmerje v zavodu, v skladu s pogodbo o štipendiranju.

10. člen

Prijavi na razpis je potrebno priložiti: 
a) potrdilo o vpisu v tekoči letnik, 
b) dokazilo o učnem uspehu zadnjega letnika predhodnega izobraževanja, 
c) potrdilo o državljanstvu Republike Slovenji, 
d) vlogo za štipendijo z življenjepisom in reference iz učnega programa, 
e) potrdilo o premoženjskem stanju. 
Zahtevano dokumentacijo morajo kandidati poslati v roku, navedenem v točki c) 9. člena.

11. člen

Prosilci za štipendije prejmejo obvestilo občinske uprave o izbiri kandidatov, izbrani kandidat po merilih tega pravilnika pa ustrezno odločbo o dodelitvi in višini štipendije. 
Vsi prosilci morajo biti pismeno obveščeni v roku 30 dni po izbiri.

12. člen

Zavrnjeni kandidati imajo pravico do vpogleda v seznam upravičencev do štipendije in pravico do pritožbe na župana občine v 15 dneh po prejemu odločbe.

13. člen

Razpisni postopek in podelitev kadrovskih štipendij mora biti zaključen do 30. oktobra. 
Medsebojna razmerja med štipenditorjem in štipendistom se uredijo s pogodbo. 
V pogodbi se v skladu s tem pravilnikom določijo pravice in obveznosti štipendista in štipenditorja. 
Pogodbo o štipendiranju sklene s štipendistom župan občine.

14. člen

Štipendija se izplačuje mesečno, do 10. dne v mesecu za pretekli mesec, za vsak mesec do konca rednega šolanja. 
Štipendistu, ki konča šolanje pred rokom, določenim v pogodbi, se izplačajo zneski štipendije do tega roka.

15. člen

Štipendist je dolžan na začetku šolskega leta predložiti štipenditorju potrdilo o vpisu v naslednji letnik in potrdilo o opravljenih izpitih v preteklem šolskem letu.

16. člen

Štipendisti opravijo delovno prakso, ki traja 15 delovnih dni v tekočem letu v skladu z razporeditvijo, ki jo določi župan v dogovoru z direktorjem oziroma ravnateljem zavoda.

17. člen

Štipendistu, ki mu je dovoljeno ponavljanje letnika, štipendijsko razmerje v tem času miruje. Štipendistu, ki tudi po tem roku ni pridobil pogojev za vpis v naslednji letnik, štipendijsko razmerje preneha. 
Štipendistu, ki ni v roku končal šolanja oziroma pridobil pogojev za vpis v naslednji letnik, se lahko določi rok, do katerega mora opraviti študijske obveznosti. V tem času mu štipendijsko razmerje miruje. 
Če tudi v tem roku ne konča šolanja oziroma nima pogojev za vpis v naslednji letnik, se štipendijsko razmerje prekine.

18. člen

Štipendistu, ki prekine izobraževanje ali se ne zaposli v skladu s pogodbo o štipendiranju, je dolžan vrniti izplačane zneske štipendije z zakonskimi obrestmi. 
Štipendist izgubi pravico do štipendije in mora vrniti izplačane zneske štipendije, če: 
a) opusti oziroma ne konča izobraževanja v roku, ki je določen v vzgojno-izobraževalni organizaciji, za katero mu je podeljena štipendija oziroma v roku, ki mu ga je določil štipenditor na podlagi 17. člena pravilnika, 
b) opusti izobraževanje na šoli, kjer je bil vpisan ob podpisu pogodbe, 
c) če se med prejemanjem štipendije, odobrene po tem pravilniku, vključi v štipendiranje drugega štipenditorja, če spremeni smer študija brez soglasja štipenditorja ali če se redno zaposli, 
d) je izključen iz šole, 
e) navaja neresnične podatke, 
f) če mu štipenditor nudi sklenitev delovnega razmerja, pa ga ni pripravljen skleniti, 
g) neopravičeno odkloni opravljanje delovne prakse, 
h) če mu štipenditor po končanem izobraževanju nudi sklenitev delovnega razmerja kot pripravnik, pa ga odkloni, 
I) ne opravi pripravništva in strokovnega izpita. 
Štipendist je dolžan vrniti sorazmerni del zneska prejete štipendije, če ostane v delovnem razmerju manj časa kot znaša doba, za katero je prejemal štipendijo.

19. člen

Štipendist je prost pogodbenih obveznosti, če: 
a) mu štipenditor v 60 dneh po njegovem pisnem obvestilu, da je končal izobraževanje v skladu s pogodbo o štipendiranju, ne omogoči opravljanja pripravništva, 
b) mu štipenditor po opravljenem pripravništvu oziroma strokovnem izpitu ne zagotovi sklenitve delovnega razmerja, 
c) postane trajno nezmožen za šolanje ali redno delo.

20. člen

Pravice in obveznosti iz 17., 18. in 19. člena skladno z odločbo o dodelitvi štipendije in s pogodbo o štipendiranju ugotavlja občinska uprava.

21. člen

Štipendist ima pravico ugovora zoper odločitev o njegovih pravicah in obveznostih iz štipendijskega razmerja na župana. Rok za vložitev ugovora je osem dni od vročitve pisnega odpravka. Župan mora v roku 60 dni sporočiti štipendistu svojo odločitev, ki je dokončna.

22. člen

Poročilo o izpolnjevanju pogodbenih obveznosti štipendistov in morebitni drugi problematiki v zvezi s štipendiranjem se pripravi enkrat letno in se predloži županu in občinskemu svetu. 
Ob poročilu in ugotovljenih prednostnih potrebah po poklicih v občini in finančnih možnostih občine, se pripravi predlog za razpis štipendij za novo šolsko leto. 
Sklep o razpisu sprejme župan.

IV. PREHODNA IN KONČNA DOLOČBA

23. člen

Ta pravilnik začne veljati osmi dan po objavi v Uradnem listu Republike Slovenije.

Št. 850-5/2000-15

Vojnik, dne 24. maja 2000.

Župan 
Občine Vojnik 
Benedikt Podergajs l. r.

